Line Barfod (EL), 2004-04-16:
Jeg synes, det er et udmærket forslag, SF har fremsat her.
Vi kan jo diskutere, om det lige skulle være på socialområdet, det kunne jo lige så godt have været på sundhedsområdet, at man gik ind for at diskutere børns sundhedstilstand, eller på uddannelsesområdet, for det har jo stor betydning for børns indlæring i skolerne, at de får noget god og sund mad.
De forsøg, man har lavet i Århus, har tydeligt vist, at man har forbedret indlæringen ganske betydeligt ved at sikre, at børnene får noget god mad.
Vi er derfor selvfølgelig også meget kede af, at det første, regeringen og Dansk Folkeparti gjorde, da de kom til magten, var at fjerne en række ordninger og heriblandt fjerne den pulje til god mad i daginstitutioner og skoler, som vi, SF og den tidligere regering havde fået indført.
Vi synes, det er brandærgerligt, at man ikke ville være med til at sikre noget god mad, og jeg forstår ikke helt, hvordan alt det frie valg, man nu kører frem med, at de skal have mulighed for at tilrettelægge det ude i daginstitutionerne osv., hænger sammen med, at man fjernede den pulje, som jo netop gav mulighed for, at de lokalt fandt ud af, hvordan de ønskede at tilrettelægge madordninger, og så søgte de tilskud fra puljen.
Det var jo lige præcis det, der var hele udgangspunktet.
Derfor forstår jeg simpelt hen ikke det, der bliver sagt nu, og jeg synes, det lyder temmelig dobbeltmoralsk, men det kan selvfølgelig være, fordi man er blevet klogere.
Det har man jo lov til, og det ville være fint, hvis man er blevet klogere og erkender, at det var forkert, at man nedlagde puljen.
Så håber jeg, at man opretter den igen, for det er jo helt afgørende for børns velbefindende, indlæring osv. og også de sygdomsproblemer, vi ser i dag, at de får en god og sund mad.
Det forudsætter nu engang, at der bliver lavet mad på stedet, madpakker er ikke nok til at sikre den gode mad
til alle.
Vi kunne faktisk øge befolkningssundheden ganske betragteligt for ret få penge, i forhold til hvad andre tiltag koster, hvis vi sikrede god mad.
Vi synes for det første, man burde flytte rundt på pengene i de offentlige kasser, så vi i stedet for at betale folk for at være arbejdsløse betalte nogle for at lave noget god mad til vores børn.
Det synes vi ville være en langt bedre måde at bruge pengene på og også langt bedre for de mennesker, end at de er tvunget til at gå og ikke lave noget.
Så synes vi for det andet, at bare få af de 9 mia. kr. i regeringens panikpakke til at skabe arbejde i stedet burde bruges til en pulje, hvor børnehaver, vuggestuer og skoler kunne søge om penge til at få indrettet de nødvendige faciliteter til at kunne lave maden, både køkkener, kantiner osv.
Hvis man ønsker at sikre forældrene et frit valg, jamen så kræver det da, at valgmulighederne er til stede, og det er de ikke, som økonomien ser ud mange steder i dag.
Det er svært for mange skolebestyrelser bare at se, hvordan de skal få de helt nødvendige penge til at lappe huller i taget, til at købe nye bøger, i stedet for at børnene skal sidde og bruge gamle kort fra før Murens fald eller andet.
Der er altså ikke råd til at etablere de nødvendige faciliteter til god mad.
Så det frie valg bliver meget hult, når man ikke sikrer, at der reelt er valgmuligheder.